
ABSTRAK 

Konflik antara agama merupakan perkara yang sensitif dalam sebuah negara yang mempunyai masyarakat daripada 
pelbagai latar belakang. Malaysia sebagai sebuah negara yang menjadikan Islam sebagai agama Persekutuan perlu 
berperanan dalam kerangka Islam bagi menghadapi konjlik ini. Sehubungan itu, artikel ini bertujuan menjelaskan 
pendekatan fiqh al-ta ’ayusy atau disebut sebagai interaksi harmoni dalam menangani konflik antara agama. Kajian ini 
dilakukan berdasarkan penulisan lalu dan disesuaikan dengan isu berkaitan konjlik antara agama di Malaysia. Dapatan 
menunjukkan bahawa al-ta ’ayusy dalam Islam mempunyai tiga pendekatan utama iaitu dialog antara agama, dakwah 
dan penerimaan agama lain. Selain itu, al-ta ’ayusy juga tertakluk kepada beberapa syarat di mana umumnya adalah 
berkaitan kemuliaan agama Islam itu sendiri dan kepentingan bermuamalah dengan bukan Islam secara baik serta 
mementingkan keharmonian sejagat. Penerimaan terhadap masyarakat berlainan agama juga terhad kepada perkara 
selain daripada aspek asas agama seperti tauhid dan ibadah. Ini adalah penting agar interaksi harmoni dapat dicapai 
tanpa melunturkan agama dalam diri sebagaimana yang dianjurkan oleh golongan pluralisme agama. Kajian ini juga 
diharapkan dapat memberikan penjelasan berkenaan peranan dan kaedah seorang Muslim dalam berhadapan dengan 
masyarakat bukan Islam. 

Kata kunci: Fiqh al-Ta 'ayusy; interaksi harmoni; konjlik agama; bukan Muslim; komunikasi 

ABSTRACT 

Religious conjlict is a controversial subject in a multicultural country. This issue happens regularly in Malaysia especially 
in a country which recognized Islam as its ojjicial religion. There are many ways dealing with religious conjlict in 
Islam. One of them is co-existence approach (fiqh al-ta 'ayusy). The objective of this paper is to explain the co-existence 
approach (fiqh al-ta 'ayusy) as a way to promote harmony and to cope with religious conjlicts. The study is based on 
previous literatures and it has been adapted to suit Malaysia s religious conjlict. Findings showed that the co-existence 
approach in Islam is divided into three namely inter religious dialogue, preaching of Islam and acceptance of other 
religions. Besides that, this approach must maintain the dignity of Islam and at the same time treating non-Muslims 
with respect and universal values. The acceptance of other religions however, must not include the religious piilars 
such as faith and worship. This is crucial in order to ensure the harmony of interaction without eiiminating Islam like 
what has been propagated by the pluraiists. Thus, this paper will explain on the Islamic approaches of interacting and 
communicating with non-Muslims. 

Keywords: Fqh al-Ta 'ayusy; co-existence; religious conjlict; Non Muslim; communication 


PENGENALAN 

Uniknya Islam berbanding agama-agama dunia ialah 
Islam memiliki ciri universal sejak nabi pertama 
yang diturunkan ke bumi, nabi Adam AS sehingga 
kepada penutupan segala Nabi, iaitu Rasulullah 
SAW. Meskipun Islam secara hakikatnya menyeru 
kepada tauhid dan kesatuan ummah, ini tidak 
bermakna Islam mcnatikan kewujudan agama dan 
kepercayaan lain, bahkan Islam mengiktiraf bahawa 
mereka mempunyai hak dan tanggungjawabnya 


(al-Syarif 2003). Ini jelas dilihat daripada aplikasi 
sifat universal yang dipraktikkan oleh Rasulullah 
SAW sepanjang hayatnya adalah bersumberkan 
wahyu iaitu al-Quran sebagai sumber utama Islam. 
Seterusnya para sahabat Baginda SAW iaitu zaman 
Khulafa Rasyidin dan zaman para tabi’ dan tabiin 
terus menjadikan sifat universal dalam pergaulan 
mereka berhadapan masyarakat yang pelbagai anutan 
agama sama ada golongan majmuk ini diberikan hak 
dan tanggungjawab mereka dalam dawlah Islamiyyah 
ketika itu. Sesuai dengan peranan Islam sendiri 

sebagai agama dakwah yang semestinya bersifat 
terbuka kepada semua latar belakang manusia. 

Sehubungan itu, terdapat tiga prinsip perpaduan 
masyarakat berteraskan Islam iaitu saling berkenalan 
(ta ’aruf), saling memahami ( tafahum ) dan hidup 
bersama secara harmoni (ta ’ayusy ). Prinsip ini boleh 
dicapai melalui pemerkasaan semangat persaudaraan 
melalui pendidikan, dialog antara budaya dan agama 
khususnya Islam dan Kristian kerana pengaruh yang 
besar dua agama ini terhadap dunia serta mengamalkan 
prinsip etika universal dalam dialog antara agama 
(Mohamad Zaidin et al. 2016). Hubungan antara 
umat Islam dengan bukan Islam tertakluk kepada 
asas-asas tertentu iaitu mcnatlkan penguasaan orang 
kafir ke atas umat Islam sama ada dalam urusan 
dunia mahupun akhirat, dakwah kepada Islam dengan 
memberi penjelasan dan mempamerkan kata-kata 
dan tingkah laku teladan, kelunakan hati orang 
bukan Islam kepada Islam, ihsan atau berlaku baik, 
keadilan dan kesaksamaan dan berpegang kepada 
janji (Syari'ati 2009). Ini membuktikan sifat universal 
yang merupakan salah satu ciri Islam berbanding 
agama lain. Prinsip perpaduan dan persaudaraan ini 
menjadi amalan negara Islam sehingga kini termasuk 
Malaysia yang mengiktiraf agama Islam sebagai 
agama Persekutuan. Namun, masih ada segelintir 
yang cenderung untuk melakukan provokasi sama 
ada dalam kalangan bukan Islam mahupun dalam 
kalangan Muslim sendiri. Ini merupakan kesan 
daripada penulisan orientalis yang berat sebelah dan 
skeptikal dalam mencipta imej buruk Islam melalui 
kelemahan umat Islam sendiri (al-Syarif 2003). 

DapatankajianAzizan et al. (2014) menunjukkan 
majoriti rakyat Malaysia mempunyai tahap 
pengetahuan yang tinggi berkenaan agama sendiri dan 
agama lain. Mereka juga secara majoriti mempunyai 
persepsi positif antara penganut pelbagai agama 
di Malaysia. Di samping itu, masyarakat Malaysia 
juga didapati memiliki tahap prejudis agama yang 
rendah. Walaupunbegitu, isu-isu yang boleh memberi 
kesan kepada hubungan penganut pelbagai agama 
tetap menjadi tumpuan utama mereka. Dengan erti 
kata lain, meskipun masyarakat faham dan tidak 
bersikap prejudis agama, isu-isu yang berkait dengan 
hubungan penganut pelbagai agama berpotensi untuk 
mewujudkan ketidakselesaan antara agama dalam 
kalangan pelbagai agama di Malaysia. Ini menjadikan 
isu sebegini sentiasa dimanipulasi oleh pihak tertentu 
bagi mencapai kepentingan mereka. 

Maka, budaya al-ta 'ayusy perlu diterapkan dan 
dijadikan amalan dalam negara bagi mengelakkan 
kemudaratan sama ada berpunca daripada dalam 
mahupun luar. Al-ta 'ayusy perlu dilakukan dengan 


menghargai persamaan dan perbezaan yang wujud 
dalam setiap agama tanpa menganggap ia sebagai isu 
yang sangat sensitif untuk dibincangkan. Ini bertujuan 
memberi penjelasan agar masalah kejahilan yang 
menjurus kepada persengketaan antara agama dapat 
diatasi secara bersama (Khadijah & Mohd Herzali 
2008). 

KONSEP AL-TA 'AYUSY 

Kalimah al-ta 'ayusy dalam Bahasa Arab bermaksud 
sebahagian manusia hidup bersama dengan sebahagian 
yang lain dalam keadaan harmoni dan saling berkasih 
sayang. Manakala maksud dari segi istilah kehidupan 
bersama sebahagian yang lain atas dasar saling 
memelihara keselamatan dan perjanjian damai. Jika 
difokuskan penggunaannya kepada al-ta ’ayusy al- 
dini ia membawa erti kehendak para penganut agama 
untuk melakukan perkara yang membawa kepada 
keselamatan dan keamanan agar masyarakat dapat 
menjalani hidup dengan rasa persaudaraan dan saling 
membantu atas jalan kebaikan yang disepakati oleh 
semua umat manusia (Rasyum t.th) yang juga disebut 
sebagai nilai sejagat. 

Pendekatan al-ta ’ayusy adalah penting kerana 
melaluinya keagungan Islam dan ketinggian syariat 
serta peradabannya dapat dijelaskan, begitu juga 
dalam menjelaskan pendirian Islam terhadap isu hak- 
hak orang bukan Islam, mengurangkan permusuhan 
orang bukan Islam terhadap Islam, menghalang 
musuh daripada mempergunakan masyarakat 
bukan Islam yang tinggal dalam negara Islam, 
menghalang ancaman Yahudi, memanfaatkan potensi 
masyarakat bukan Islam dalam aspek kemajuan 
tamadun, bersama-sama membanteras bentuk-bentuk 
kerosakan sosial dan akhlak dalam masyarakat serta 
mementingkan pemerkasaan umat Islam dalam semua 
aspek (al-Syarif 2003). Fitrah kepelbagaian umat 
dan tujuannya telah pun dinyatakan dalam surah al- 
Hujurat, ayat 13: 

Hai manusia, sesungguhnya Kami menciptakan kamu dari 
seorang laki-laki dan seorang perempuan dan menjadikan kamu 
berbangsa-bangsa dan bersuku-suku supaya kamu saling kenal- 
mengenal. Sesungguhnya orang yang paling mulia di antara 
kamu di sisi Allah ialah orang yang paling takwa di antara kamu. 
Sesungguhnya Allah Maha Mengetahui lagi Maha Mengenal. 

KONFLIK ANTARA AGAMA DI MALAYSIA 

Oleh kerana kepelbagaian ini merupakan satu bentuk 
sunnatullah, maka ia tidak dapat mengelak daripada 
kemungkinan terjadinya konflik sesama sendiri. 

Maka, ini juga hikmah Rasulullah SAW menjadi 
ketua negara di Madinah yang juga terdiri daripada 
masyarakat majmuk. Baginda bukan sahaja mentadbir 
negara yang mempunyai masyarakat Muslim 
semata, tetapi di dalamnya juga terdapat golongan 
Yahudi, Nasrani dan bangsa Arab bukan Islam. 
Malah, Yahudi pada masa itu merupakan pemegang 
ekonomi negara. Justeru, model negara Madinah 
yang mengamalkan al-ta ’ayusy adalah relevan 
untuk dijadikan sebagai contoh bagi mewujudkan 
keharmonian masyarakat beragama seperti Malaysia. 
Tambahan pula, Malaysia turut berhadapan dengan 
pelbagai isu yang menimbulkan konflik sama ada 
antara kaum, agama, etnik, negeri mahupun parti 
politik. 

Menurut Nur Azuki (2015), punca utama 
berlakunya konflik antara agama adalah tiada 
keselarasan berhubung kefahaman dan penerimaan 
terhadap agama lain. Ini berkait juga dengan faktor 
ekonomi, sosial dan politik, salah faham agama 
serta penyimpangan dan penyalahgunaan teknologi 
komunikasi. Antara negeri yang dikenal pasti sering 
berhadapan dengan masalah ini adalah Selangor, 
Kuala Lumpur, Pulau Pinang, Kedah dan Johor. 
Polemik agama yang timbul berkisar kepada isu 
seperti kalimah Allah, pembinaan kuil Hindu Seksyen 
13 Shah Alam, bantahan parti politik terhadap hukum 
hudud, kenyataan pemimpin politik bukan Islam 
berbaur penghinaan terhadap undang-undang Islam, 
pluralisme agama, pertukaran agama Islam dalam 
kalangan etnik bumiputera dan saranan pembakaran 
Bible versi Bahasa Melayu menggunakan kalimah 
Allah (Azizan et al. 2014). Jika polemik sebegini 
tidak ditangani secara bijaksana, ia bakal mengundang 
padah kepada masyarakat seperti yang berlaku 
di Ambon (1999), Takbai (2004) dan Muslim 
Rohingya, Myanmar. Antara bentuk-bentuk konllik 
yang menjurus kepada agama adalah kekeliruan 
berkaitan sinkretisme agama, penghinaan agama di 
media sosial, penggunaan kalimah Allah oleh gereja 
dan pertikaian berkisar Perkara 11 Perlembagaan 
Persekutuan. 

KEKELIRUAN BERHUBUNG SINKRETISME 
ANTARAAGAMA 

Kepelbagaian kaum dan agama sering menimbulkan 
persoalan dalam masyarakat tentang cara terbaik 
untuk hidup bersama walau berlainan agama. Begitu 
juga dalam berhadapan dengan ritual, perayaan dan 
cara hidup yang berbeza. Antaranya isu mengucapkan 
selamat pada perayaan bukan Islam serta menghadiri 
majlis sambutan perayaan mereka. Berhubung ini, 


Muzakarah Jawatankuasa Fatwa Majlis Kebangsaan 
Bagi Hal Ehwal Ugama Islam Malaysia Kali Ke-78 
yang bersidang pada 12 Jun 2007 memfatwakan: 

Memberi ucapan tahniah dan selamat atau mengirimkan ucapan 
melalui kad atau alat-alat telekomunikasi seperti e-mel atau 
sistem pesanan ringkas (SMS) dan sebagainya kepada orang 
bukan Muslim sempena dengan perayaan agama mereka adalah 
harus, dengan syarat ucapan itu tidak mengiktiraf, memuji atau 
memuliakan agama bukan Muslim serta tidak menggunakan 
sebarang simbol atau lambang keagamaan mereka dalam 
kiriman ucapan tersebut. 

Islam tidak mengiktiraf sebarang bentuk 
sinkretisme dalam urusan agama dan peribadatan 
seperti yang ditegaskan dalam surah al-Kafirun, ayat 
1-6. Melalui ayat ini, Rasulullah SAW diperintahkan 
untuk secara tegas menyatakan keengganan Baginda 
untuk bersama-sama dengan orang kafir dalam 
penyembahan mereka. Ia kerana apa yang dipercayai 
oleh mereka adalah bercanggah dengan ajaran Islam 
dalam semua sudut seperti apa yang disembah 
dan cara menyembah. Ini juga membawa maksud 
antara tauhid dan syirik tidak mungkin bersatu atau 
didamaikan. Konsep tauhid itu sendiri merujuk 
kepada penafian sebarang bentuk sekutu kepada Allah 
SWT. Hanya Dia yang layak disembah. Manakala 
dalam hal berkaitan budaya, selagi mana unsur luar itu 
tidak mencemarkan ketulenan agama, maka ia boleh 
disesuaikan dan diasimilasikan dalam masyarakat 
Islam. Justeru, umat Islam perlu sedar tentang bentuk 
penyatuan yang diharuskan syarak dan sebaliknya 
agar tidak timbul kekeliruan dalam kalangan mereka 
khususnya melibatkan perkara yang zahimya nampak 
sama. Sebagai contoh, pengorbanan yang menjadi 
kepercayaan primitif dengan pensyariatan korban 
dalam Islam. Meskipun kedua-duanya membawa 
konsep pengorbanan, namun hakikat pengorbanan 
kedua-duanya adalah berbeza (Ros Aiza & Che 
Zarrina 2016). Firman Allah SWT dalam surah al- 
Syura, ayat 15: 

Maka kerana itu serulah (mereka kepada agama ini) dan tetaplah 
sebagai mana diperintahkan kepadamu dan janganlah mengikuti 
hawa nafsu mereka dan katakanlah: “Aku beriman kepada semua 
Kitab yang dituiunkan Allah dan aku diperintahkan supaya berlaku 
adil diantara kamu. Allah-lah Tuhan kami dan Tuhan kamu. Bagi 
kami amal-amal kami dan bagi kamu amal-amal kamu. Tidak ada 
pertengkaran antara kami dan kamu, Allah mengumpulkan antara 
kita dan kepada-Nya-lah kembali (kita).” 

Dalam hal ini, kekeliruan sebenarnya berpunca 
daripada kejahilan terhadap perbezaan antara agama 
lain dengan Islam itu sendiri. Ini berkaitan dengan 
kefahaman yang rendah dalam kalangan masyarakat 
tentang ilmu perbandingan agama. Kesannya, dua 
bentuk ekstrimisme berlaku dalam beragama sama 

ada individu itu sebagai Islam yang liberal dalam 
segala aspek pergaulan dengan agama lain termasuk 
akidah antara yang menjadi polemik semasa ialah 
mengenai pluralisme agama. Kejadian sebegini boleh 
dilihat daripada satu kajian Khadijah et al. (2014) 
daripada hasil dapatan kajian terhadap toleransi dan 
pluralisme menurut pengalaman masyarakat Bidayuh 
yang majoriti adalah Muslim mencatatkan sebanyak 
29% pasangan beza agama iaitu Muslim dan bukan 
Islam yang berkahwin tanpa menukar agama. 

Manakala, satu bentuk ekstremisme lagi ialah 
individu itu sebagai Islam yang begitu rigid terhadap 
bukan Islam. Dalam erti kata lain, seseorang 
Muslim itu lebih selesa dengan kehidupannya itu 
yang hidup dalam negara majoriti Muslim seperti 
Malaysia namun dalam masa yang sama kerisauan 
untuk bergaul dengan bukan Islam di sekelilingnya. 
Ini jelas terbukti daripada tulisan Khairul Azhar 
Meerangani et al. (2013) yang meletakkan beberapa 
permasalahan dakwah terhadap bukan Islam yang 
berlaku dalam negara ini antaranya kebimbangan 
melampau terhadap pengaruh agama lain dan 
kecelaruan memahami rituak dan budaya agama lain. 
Maka, dua bentuk ekstremisme ini berlaku adalah 
disebabkan kecetekanan ilmu mengenai perbandingan 
agama sehingga akhimya seseorang itu tidak mampu 
membezakan perkara yang boleh dipersetujui bersama 
dalam kepelbagaian agama dan ada perkara yang tidak 
boleh dipersetujui bersama. Jadi, di sini puncanya 
kekeliruan yang terjadi di Malaysia dan beberapa 
negara lain yang memiliki masyarakat majmuk. 

PENGHINAAN AGAMA DI MEDIA SOSIAL 

Perkembangan dalam bidang teknologi dan 
komunikasi memperlihatkan kemunculan pelbagai 
laman sesawang media sosial seperti Pacebook, 
Youtube, Twitter dan Whatsapp. Penggunaan laman 
media sosial ini mempunyai kesan positif dan negatif. 
Antara kesan negatifnya adalah apabila kemudahan 
ini digunakan sebagai medium utama penyebaran 
mesej berbaur penghinaan agama dan kaum. Ini 
kerana pemilik akaun beranggapan dirinya tidak 
mampu dikesan oleh pihak berkuasa. Sedangkan 
sebaran berupa penghinaan dan hasutan ini termasuk 
dalam jenayah siber kerana bertujuan menimbulkan 
permusuhan secara sengaja. Pelbagai usaha dilakukan 
oleh pihak berkuasa untuk mengekang gejala negatif 
ini meskipun sukar untuk ditangani. Namun, tindakan 
yang dilakukan pihak berwajib ini memperlihatkan 
amaran kepada masyarakat agar berhati-hati dalam 
memuat naik sesuatu yang berunsurkan konllik antara 
agama dan masyarakat (Azila 2014). 


Kemudahan akses dan liputan meluas media sosial 
ini menjadikan ia adalah sumber utama hiburan dan 
maklumat generasi muda (Ab Halim & Zarin 2005). 
Kerana itu juga, penggunaan media sosial begitu 
sinonim dengan generasi muda hari ini (Johari & Raja 
Shahrina 2012) menjadikan sebaran berlaku dengan 
begitu mudah tanpa usul periksa. Tambahan pula, 
masyarakat hari ini termasuk dalam generasi kedua 
dalam pandangan Ibnu Khaldun. Generasi kedua 
ini tidak memiliki semangat juang seperti generasi 
pertama. Mereka juga tidak menghayati kepentingan 
perpaduan masyarakat sebaliknya mempersoalkan 
sebarang usaha dan perjanjian antara kaum yang 
telah dipersetujui dahulu berpunca daripada hilang 
kepercayaan dan rasa saling menghormati sesama 
sendiri. Selain itu, sikap individualistik dan agnostik 
yang mula sebati dalam diri generasi akibat daripada 
kepesatan teknologi komunikasi didapati melunturkan 
kepedulian sosial dalam diri sekaligus mengaburi 
pemikiran berhubung kepentingan agama dalam 
pembinaan sebuah negara (Khadijah & Mohd Herzali 
2008). 

ISU PENGGUNAAN KALIMAH ALLAH 

Polemik penggunaan kalimah Allah oleh masyarakat 
bukan Islam bermula pada tahun 2007 apabila 
pengarang akhbar Herald - The Catholic Weekly 
menyatakan permit penerbitan akhbar tersebut telah 
diluluskan oleh Kementerian Dalam Negeri (KDN) 
tanpa larangan penggunaan kalimah Allah. Ini 
kerana akhbar tersebut diterbitkan di semenanjung 
yang mempunyai komposisi masyarakat Muslim 
lebih ramai berbanding Kristian. Namun begitu, 
kenyataan pengarang akhbar tersebut dinafikan 
oleh pihak KDN dengan menyatakan larangan itu 
masih kekal. Ini menjadikan pihak gereja dan KDN 
melalui pelbagai proses mahkamah termasuk rayuan 
sehingga keputusan Ma hk amah Persekutuan pada 
2014 menetapkan untuk menolak permohonan pihak 
gereja. Antara hujah yang dikemukakan oleh pihak 
gereja adalah ketiadaan hukum secara jelas dalam 
Islam berkenaan larangan penggunaan kalimah Allah 
oleh bukan Islam di samping perbezaan pandangan 
dalam kalangan pihak berautoriti Islam berhubung 
isu ini (Khairul Azhar & Rushdi 2016). 

Para ulama mempunyai dua pandangan yang 
berbeza dalam hal ini. Satu kumpulan membenarkan 
penggunaan kalimah Allah oleh bukan Islam 
berdasarkan dalil al-Quran (31: 25) di mana mereka 
menggunakan kalimah Allah dalam keadaan jahil 
tentang hakikat Tuhan itu sendiri. Kalimah Allah 
tidak lebih sekadar satu perkataan yang mereka 

pernah dengar daripada generasi sebelumnya 
sedangkan mereka lebih meyakini berhala sembahan 
sebagai wasilah dalam mendekatkan diri kepada 
Allah. Kepercayaan ini juga adalah menyimpang 
sebagaimana pengakuan kaum Nasrani bahawa Nabi 
Isa AS adalah anak Allah (al-Quran 9: 30). Selain itu, 
peristiwa perjanjian Hudaibiyyah di mana Rasulullah 
SAW menggunakan kalimah basmalah ketika menulis 
perjanjian tersebut dijadikan sebagai hujah keharusan 
penggunaankalimahAllah oleh bukan Islam. Sebagai 
kesimpulan, pandangan yang mengharuskan ini 
adalah berdasarkan kepada hukum asal penggunaan 
kalimah Allah seperti pada zaman Rasulullah SAW 
(Khairul Azhar & Rushdi 2016). 

Manakala pandangan kedua iaitu melarang 
penggunaan kalimah Allah oleh bukan Islam 
berdasarkan kepada nas al-Quran, fakta sejarah dan 
teori linguistik. Hujah mereka adalah kalimah Allah 
dalam surah al-Ikhlas menegaskan keEsaan Allah 
sebagai Tuhan semesta alam. Mana-mana pandangan 
atau penggunaan kalimah Allah bagi tujuan syirik 
perlu dihalang. Ini kerana kemuliaan kalimah Allah 
sama sekali tidak wajar disandarkan kepada makhluk 
yang lemah seperti yang ada dalam konsep triniti 
Kristian. Maka, dalam isu tuntutan pihak gereja ini 
jelas menunjukkan tujuan mereka menyandarkan 
kalimah Allah kepada makhluk sekali gus membawa 
kepada syirik. Atas dasar ini, penggunaan kalimah 
Allah oleh gereja adalah dilarang sama sekali di 
samping ia adalah sinonim dengan masyarakat 
Muslim di Malaysia, penggunaannya oleh pihak 
gereja turut dibantah oleh sebahagian sarjana Kristian 
sendiri (Khairul Azhar & Rushdi 2016). 

Berhubung ketiadaan dalil larangan penggunaan 
kalimah Allah oleh bukan Islam, MAIS (2013) telah 
mengemukakan beberapa hujah antaranya adalah 
orang bukan Islam bukan mukallaf, maka mereka 
tidak tertakluk kepada hukum haram sebagaimana 
juga tidak tertakluk kepada hukum lain seperti wajib, 
sunat dan seumpamanya. Tambahan pula, tuntutan 
gereja ini bukan bersifat mengiktiraf Allah sebagai 
Tuhan, sebaliknya mereka menginginkan agar 
tuhan mereka diiktiraf sebagai Allah. Ini temyata 
membuka ruang yang luas untuk berlaku syirik 
dalam masyarakat Malaysia. Maka, atas kepentingan 
memelihara agama (hifz al-din), tuntutan ini adalah 
serius dan perlu kepada bantahan umat Islam secara 
kolektif. 

PERTIKAIAN PERKARA 11 PERLEMBAGAAN 
PERSEKUTUAN MALAYSIA 

Perkara 11 Perlembagaan Persekutuan Malaysia 
merupakan sandaran dalam pengamalan al-ta ’ayusy 


antara masyarakat. Melalui perkara tersebut, umat 
Islam dan penganut agama lain diberikan kebebasan 
dalam beramal dengan agama masing-masing 
dengan syarat mana-mana agama lain tidak boleh 
melakukan sebarang bentuk tindakan penyebaran 
kepada umat Islam. Namun begitu, terdapat usaha 
untuk mengganggu-gugat kedudukan agama Islam 
dan al-ta 'ayusy antara agama di negara ini sehingga 
melibatkan institusi kehakiman. Kekacauan seumpama 
ini perlu ditangani segera memandangkan ia dilihat 
sebagai satu cubaanke arah meletakkan Islam setaraf 
dengan agama-agama lain sedangkan selama ini 
tidak timbul isu penindasan terhadap agama dan 
bangsa lain dengan adanya artikel tersebut. Buktinya, 
agama-agama lain bebas diamalkan dan pembinaan 
mmah-mmah ibadat agama lain dibenarkan (Khadijah 
& Mohd Herzali 2008). 

Isu yang sering timbul berkaitan artikel ini adalah 
permohonan keluar Islam, status anak mereka yang 
memeluklslam danhakkebebasanberagama. Menurut 
Mohd Sabree dan Mohd Sopiee (2016), murtad atau 
keluar agama Islam adalah berbeza dengan hak 
kebebasan beragama yang dijamin oleh Perkara 
11 Perlembagaan Persekutuan. Perkara 11 tersebut 
hanya memjuk kepada kebebasan mempertahankan 
dan mengamalkan agama masing-masing. Kekeliruan 
berkaitan perkara ini menimbulkan konHik khususnya 
berkaitan dengan permohonan murtad. Konflik 
yang timbul berpunca daripada permohonan murtad 
yang dikemukakan di Mahkamah Persekutuan 
menyebabkan mahkamah menghakiminya dengan 
pentafsiran terhadap Perlembagaan Persekutuan. 
Pentafsiran ini sewajamya dibuat dengan mengikuti 
acuan Perlembagaan Persekutuan yang mengiktiraf 
Islam sebagai agama utama dan bukan berdasarkan 
pemikiran liberal atau amalan undang-undang di 
negara lain. Ini adalah penting agar konflik murtad 
antara jenayah syariah dan hak kebebasan beragama 
tidak timbul. 

PENDEKATAN FIQH TA 'AYYUSY DALAM 
MA SYARAKAT MAJMUK 

Pendekatan al-ta 'ayusy atau perkongsian harmoni 
merupakan satu kaedah yang penting dalam 
menangani konflik antara agama. Secara dasamya, 
nilai-nilai agama Islam memiliki banyak persamaan 
dengan nilai-nilai agama lain dari segi nilai sejagat 
yang diterima dan diamalkan (Nur Azuki 2015). 
Masyarakat hari ini diseru agar mengamalkan al- 
ta ’ayusy dalam berurusan dengan bukan Islam. 
Menjadi kewajipan bagi setiap umat Islam untuk 
menyeru manusia agar memeluk Islam dengan erti 

kata sebenar. Namun, apabila seruan dakwah ini 
tidak diterima maka golongan ini perlu dilayani 
dengan berpandukan kaedah-kaedah yang tertentu 
bagi menghalang berlakunya pertumpahan darah 
antara agama, membolehkan manusia untuk berusaha 
dan bekerja di dunia, menegakkan keadilan dan 
saling bantu-membantu antara satu dengan yang lain 
walaupun berlainan agama. Kaedahkhusus ini disebut 
sebagai al-ta ’ayusy yang melibatkan hubungan antara 
Muslim dengan bukan Muslim yang hidup dalam 
negara Islam atau disebut sebagai ahl al-dhimmah. 
Ia juga merangkumi pergaulan dengan mereka yang 
mempunyai jaminan keselamatan dengan negara 
Islam. Bagi tujuan ini, terdapat tiga bentuk pendekatan 
al-ta’ayusy iaitu dialog ( al-Hiwar ), dakwah kepada 
Islam dan penerimaan agama lain (Qahul al-Akhar) 
(al-Syarif 2003). Hubungan dengan golongan ini 
disifatkan sebagai hubungan yang terikat (‘aqd 
muayyad) kerana mereka berhak diberikan kebebasan 
beragama dan berhak untuk dipelihara oleh negara 
dan masyarakat Muslim selagi mereka membayar 
jizyah dan tunduk kepada undang-undang Islam 
selain daripada hal ehwal agama mereka (al-Qaradawi 
t.th). Dalam konteks Malaysia, Khairul Azhar et al. 
(2018) menyenaraikan beberapa prinsip asas yang 
sesuai diaplikasikan dalam mewujudkan al-ta 'ayusy 
iaitu pelarasan medium komunikasi (al-Quran 16: 
125), pembinaan persefahaman (al-Quran 49: 13), 
penyuburan toleransi, pelunasan keadilan (al-Quran 
4: 58), penyaluran kebajikan sosial (al-Quran 60: 8) 
dan penghindaran provokasi (al-Quran 6: 108). 

PENDEKATAN DIALOG 

Dialog yang dimaksudkan adalah melibatkan antara 
budaya dan antara agama ke arah kehidupan yang 
harmoni dan seimbang (Mohamad Zaidin et al. 
2016). Justeru, pendekatan dialog perlu mempunyai 
ciri-ciri seperti bersedia untuk berdialog demi 
kesejahteraan antara masyarakat, tidak mempunyai 
agenda tersembunyi dan tidak saling menipu daya 
(al-Syarif 2003). Ini antara hikmah Rasulullah SAW 
menghantar utusan kepada raja Najasyi, seorang 
Nasrani yang memerintah Habsyah tatkala umat Islam 
terus menerus ditindas oleh kaum Quraisy. Begitu 
juga apabila baginda menghantar utusan ke kuasa- 
kuasa besar lain dengan membawa mesej dakwah 
dan pendekatan dialog. Namun begitu, umat Islam 
tetap sentiasa perlu berada dalam keadaan berhati- 
hati seperti yang dinyatakan frrman Allah SWT dalam 
surah al-Ankabut, ayat 46: 

Dan janganlah kamu berdebat dengan Ahli Kitab, melainkan 
dengan cara yang paling baik, kecuali dengan orang-orang zalim 


di antara mereka, dan katakanlah: “Karni telah beriman kepada 
(kitab-kitab) yang diturunkan kepada kami dan yang diturunkan 
kepadamu; Tuhan kami dan Tuhanmu adalah satu; dan kami hanya 
kepada-Nya berserah diri." 

Antara contoh pendekatan dialog yang dinyatakan 
dalam al-Quran adalah dalam surah Ali ‘Imran, ayat 
65: 

Maksudnya: Hai Ahli Kitab, mengapa kamu bantah membantah 
tentang hal Ibrahim, padahal Taurat dan Injil tidak diturunkan 
tnelainkan sesudah Ibrahim. Apakah kamu tidak bertikir? 

Ini bermakna, dialog antara agama adalah perkara 
yang diharuskan dengan memelihara batas-batas 
antara agama danbertujuan kebajikan. Adapun dalam 
menghadapi golongan yang bemiat jahat seperti 
Yahudi, maka dialog bukan merupakan kaedah 
terbaik. Selanjutnya dalam konteks hari ini, dialog 
boleh diadakan dengan pelbagai cara antaranya 
dengan mewujudkan pertubuhan untuk berdialog 
dalam kalangan masyarakat barat. Tujuannya adalah 
untuk memberi penerangan sebenar tentang ajaran 
Islam agar salah faham terhadap Islam dan umatnya 
dapat dikurangkan. Selain itu, pertubuhan seumpama 
ini juga perlu diadakan dalam kalangan masyarakat 
Islam sendiri. Ia bertujuan untuk mengukuhkan 
pegangan umat Islam terhadap agamanya (al-Syarif 
2003). 

Kekurangan ilmu tentang agama sendiri dan 
perbandingan dengan agama lain mendedahkan 
umat Islam kepada ancaman akidah dan pemikiran 
daripada musuh-musuh Islam. Kaedah ketiga adalah 
melakukan dialog melalui media dan kecanggihan 
teknologi. Langkah ini penting kerana sebaran 
melalui media memiliki ruang cakupan yang lebih 
luas sehingga membantu dalam membetulkan salah 
tanggapan orang bukan Islam terhadap Islam dan 
Muslim itu sendiri (al-Syarif 2003). Dialog antara 
agama perlu dilakukan secara berakhlak berasaskan 
beberapa prinsip yang digariskan oleh Bediuzzaman 
Said Nursi iaitu dialog hendaklah disampaikan dengan 
kasih sayang, penjelasan tentang Islam dilakukan 
dengan bijaksana, mengakui dan menerima teguran 
atas kesalahan yang dilakukan, berhati-hati agar 
tidak mengeluarkan pernyataan yang mencemarkan 
kesucian Islam, membuang rasa keakuan sebaliknya 
merendah diri, dialog juga perlu diwakili oleh 
mereka yang benar-benar inginkan kesefahaman 
dan menjauhi konflik. Peserta dialog juga perlu 
bersepakat atas asas-asas kebaikan bersama, tidak 
boleh menghukum atas kesalahan yang dilakukan 
oleh orang lain, di samping berusaha mengambil 
kata putus dalam berhadapan dengan konflik yang 
dihadapi bersama, mengaplikasikan agama dalam 

mencari penyelesaian masalah masyarakat, bersabar, 
berkata benar dan saling memaafkan (Mohamad 
Zaidin et al. 2016) 

BERDAKWAH KEPADA KEBENARAN AJARAN 
ISLAM 

Dalam Islam, berdakwah merupakan satu kewajipan 
bagi umatnya. Ini dapat difahami berdasarkan sirah 
Rasulullah SAW yang meletakkan dakwah sebagai 
perkara pokok dalam setiap tindakan Baginda 
termasuk muamalah Baginda SAW dengan keluarga, 
para sahabat, musuh mahupunkerajaan-kerajaan luar 
Madinah. Gerakan dakwah adalah penting terutama 
dalam menghadapi salah faham tentang Islam 
khususnya Islamophobia dalam kalangan masyarakat 
bukan Islam. Selain daripada berpunca daripada 
perancangan kaum kuffar dalam mengelirukan 
masyarakat dunia, kelemahan umat Islam dalam 
dakwah turut mengeruhkan keadaan. Kelemahan 
mereka dalam aspek ketenteraan, ekonomi, sosial, 
pengetahuan dan kebudayaan, serta cara hidup yang 
menjauhi al-Quran dan sunnah di samping dikuasai 
oleh perkara-perkara khurafat turut menyumbang 
kepada kurangnya ilmu berkaitan agama sendiri. 

Hal ini mengakibatkan umat Islam tidak mampu 
menjelaskan tentang Islam apabila diasak dengan 
persoalan atau kekeliruan yang dikemukakan 
daripada masyarakat bukan Islam. Begitu juga 
kejahilan akan mengundang tindakan berasaskan 
kepada sentimen dan emosi semata-mata. Sedangkan 
pertimbangan ilmu dan rasional sangat penting dalam 
mengamalkan al-ta ’ayusy antara agama. Maka, 
untuk membangunkan umat Islam yang berilmu 
dan menyebarkan dakwah kepada bukan Islam, 
peranan media sosial dan teknologi komunikasi 
perlu dimanfaatkan agar menjadi penawar kepada 
kejahilan umat Islam dan salah faham dalam kalangan 
bukan Islam (al-Syarif 2003). Ilmu merupakan satu- 
satunya wasilah dalam menyatukan masyarakat 
dengan penguasaan dua displin ilmu yang utama 
iaitu agama dan sains moden. Kejahilan hanya akan 
mengakibatkan perpecahan dalam masyarakat dan 
kelemahan dalam aspek tenaga, kewangan, masa 
dan seumpamanya. Perlu diingatkan juga bahawa 
strategi utama musuh dalam melemahkan umat 
Islam adalah menghapuskan kedudukan al-Quran 
daripada perspektif Muslim dan menjauhkan umat 
Islam daripada ajaran al-Quran dalam kehidupan. 
Melalui pendidikan, rasisme melampau dapat 
diatasi. Ini kerana, para pelajar perlu berinteraksi 
dalam mendapatkan ilmu. Proses sosialisasi ini 
dapat menyuburkan rasa kebersamaan antara mereka 


sehinggakan mereka boleh melakukan dialog secara 
ilmiah walaupun berbeza latar belakang agama dan 
budaya (Mohamad Zaidin et al. 2016). 

PENERIMAAN AGAMA YANG LAIN 

Pendekatan penerimaan agama lain merupakan 
satu keperluan apabila umat Islam perlu hidup dan 
bergaul dengan bukan Islam. Penerimaan yang 
dimaksudkan adalah berbentuk meraikan dan 
mengiktiraf mereka sebagaimana yang dilakukan oleh 
para sahabat dalam bermuamalah dengan ahli kitab 
dan majusi, memastikan golongan bukan Islam tidak 
melakukan penentangan terhadap umat Islam dan 
tidak mengadakan pakatan jahat dengan mereka yang 
bemiat memudaratkan umat Islam serta memastikan 
mereka tidak menyebarkan dakyah kesesatan mereka 
dalam kalangan masyarakat majoriti Muslim (al- 
Syarif 2003). Ini kerana perbezaan agama bukan 
alasan untuk berlaku tidak adil tetapi Islam itu sendiri 
terdiri atas sifat berkasih sayang. Sifat ini diamalkan 
sama ada dalam berurusan sesama Muslim mahupun 
dengan bukan Muslim yang tidak memperlihatkan 
permusuhan terhadap agama Islam dan umatnya 
(Khadijah & Mohd Herzali 2008; al-Qaradawi t.th). 

Umat Islam juga diharamkan membantu orang 
bukan Islam menyebarkan agama mereka, membina 
tempat ibadat mereka, mengajarkan cara ibadat 
mereka atau menghadiri upacara keagamaan 
mereka kerana perkara ini mengundang kepada 
melemahkan kedudukan agama Islam di sesebuah 
negara. Sebaliknya, mengkaji agama lain dengan 
tujuan untuk mengkritik dan berdialog merupakan 
perkara yang dituntut dalam Islam. Begitu juga dari 
segi mempelajari satu-satu ilmu daripada orang 
bukan Islam kerana menuntut ilmu adalah wajib. 
Tambahan pula, jika kepakaran itu tidak dimiliki 
oleh umat Islam. Dalam masa yang sama, sebarang 
bentuk usaha untuk menguasai umat Islam dengan 
kebudayaan bukan Islam adalah dilarang (Syari’ati 
2009). Pengiktirafan diberi kepada kewujudan agama 
selain Islam dan bukan keabsahan agama tersebut. 
Maka, ia tidak boleh sampai kepada mengorbankan 
kesucian Islam atau mengabaikan agama-agama lain 
(Khadijah & Mohd Herzali 2008). 

Ini bermakna, penerimaan agama lain mempunyai 
lima syarat utama iaitu pertama, masyarakat bukan 
Islam perlu mematuhi undang-undang yang telah 
ditetapkan dalam negara Islam. Kedua, penerimaan 
ini bermaksud bersama-bersama untuk hidup sebagai 
satu masyarakat. Dengan ini, setiap ahli masyarakat 
mempunyai hak di samping terikat dengan undang- 
undang dan agama masing-masing. Kefahaman ini 

adalah penting kerana sejarah menunjukkan kontlik 
antara agama berlaku dalam sebuah negara adalah 
kerana adanya paksaan untuk keluar daripada agama 
asal dan menganut agama pemerintah seperti yang 
berlaku di Burma, Selatan Filipina, Kashmir dan 
Chechnya (al-Syarif 2003). 

Ketiga, dialog yang berkesan perlu diadakan 
sentiasa agar kebenaran dapat dibezakan daripada 
kebatilan. Keempat, perlu bersikap tolak ansur dari 
segi memberi kebebasan kepada bukan Islam untuk 
melazimi dan kekal dengan syiar agama mereka, 
mendirikan pertubuhan-pertubuhan berkaitan 
pemikiran dan kebudayaan mereka. Kelima, 
memelihara perintah syarak dalam berurusan 
dengan mereka secara baik iaitu menjaga hak 
bersama, mempertahankan mereka daripada musuh, 
memberikan hak untuk bekerja, mencari rezeki, 
pemilikan harta dan seumpamanya (al-Syarif 2003; 
al-Qaradawi t.th). Pemeliharaan hak orang bukan 
Islam ini termasuk dalam asas ihsan dalam al-ta ’ayusy 
(Syari’ati 2009). FirmanAllah SWT dalam Ali ‘Imran, 
ayat 64: 

Maksudnya: Katakanlah: Hai Ahli Kitab, marilah (berpegang) 
kepada suatu kalimat (ketetapan) yang tidak ada perselisihan 
antara karni dan kamu, bahwa tidak kita sembah kecuali Allah dan 
tidak kita persekutukan Dia dengan sesuatupun dan tidak (pula) 
sebagian kita menjadikan sebagian yang lain sebagai tuhan selain 
Allah. Jika mereka berpaling maka katakanlah kepada mereka: 
“Saksikanlah, bahawa kami adalah orang-orang yang berserah 
diri (kepada Allah).” 

SYARAT-SYARAT AL-TA 'AYUSY 

Terdapat beberapa syarat al-ta’ayusy yang perlu 
dipatuhi dalam bermuamalah dengan masyarakat 
bukan Islam iaitu memelihara ketinggian Islam dan 
membezakannya dengan agama dan ideologi lain, 
memelihara ‘aqidat al-wala 'waal-barra ’, mcngadakan 
dialog yang berpaksikan kepada kebenaran Islam 
dan rasulnya serta mengaplikasikan syariat Islam di 
negara-negara majoriti Muslim. ‘Aqidat al-wala ’wa 
al-barra ’ bermaksud menyerahkan kepimpinan (al- 
wala ’), kecintaan dan pertolongan kepada sesama 
Muslim di samping berlepas diri ( al-barra ’) daripada 
golongan kafir dan mereka yang menyeleweng 
daripada agama (al-Mujadalah: 22, al-Ma’idah: 54, 
al-Fath: 29). Pendekatan ini berbeza dengan al-Birr 
wa al-Ihsan di mana dua pendekatan ini digunakan 
dalam menghadapi ahli kitab dan orang kafir yang 
tidak memerangi Islam sama ada dalam keadaan 
mereka tinggal dalam negara Islam atau umat Islam 
tinggal dalam negara mereka. Jelasnya, berlaku baik 
dan bertolak ansur terhadap ahli kitab tidak bererti 


menjadikan mereka sebagai pemimpin. Kekeliruan 
yang timbul dengan menyatakan kedudukan Islam 
adalah sama seperti agama lain berpunca daripada 
salah faham tentang konsep tolak ansur ( al-tasamuh ) 
itu sendiri. Toleransi dalam Islam hanya merujuk 
kepada urusan persendirian (mu 'amalah syakhsiyyah ) 
dan bukan dari aspek iktikad ( al-tasawwur al-i ’tiqadi) 
dan sistem sosial ( al-nizam al-ijtima’i ) (al-Syarif 
2003). Dengan erti kata lain, sudut fungsional agama 
seperti nilai moral, proses penyatuan, semangat 
kebangsaan, pemerintahan, perpaduan nasional adalah 
termasuk dalam perkara yang boleh dihubungkan 
antara agama. Manakala, sudut substantif agama 
seperti konsep ketuhanan, ritual agama adalah perkara 
yang tidak boleh dihubungkan kerana setiap satunya 
tidak sama dan tidak akan sama (Nur Azuki 2015; 
Khadijah & Mohd Herzali 2008). 

Sehubungan itu, al-Qaradawi (dalam Khairul 
Azhar et al. 2018) mencadangkan empat prinsip utama 
bagi umat Islam dalam mengamalkan al-ta ’ayusy iaitu 
mengakui dan mengiktiraf asas kemuliaan manusia, 
menerima bahawa perbezaan agama merupakan 
sebahagian daripada sunnatullah, memahami bahawa 
Muslim tidak dituntut untuk bermusuhan dengan 
bukan Islam disebabkankekufuran mereka di samping 
berpegang dengan prinsip kebebasan beragama dan 
meyakini bahawa berlaku adil dan menunaikan hak 
sesama manusia merupakan satu kewajipan. 

Pendekatan ta ’ayusy perlu proaktif dan bersedia 
mencari nilai persamaan di sebalik perbezaan untuk 
menghormati serta menghargai kepercayaan orang 
lain. Ia dizahirkan melalui ketelusan dalam interaksi 
antara agama di samping rasional. Justeru, usaha 
daripada semua pihak amat diperlukan kerana isu 
agama melibatkan setiap ahli masyarakat. Antara 
kaedah yang dicadangkan adalah mempelbagai 
interaksi agama, memperbanyak program dialog 
dan perbincangan antara tokoh agama khususnya di 
sekolah dan pengajian tinggi. Subjek agama-agama 
di Malaysia juga wajar diseragamkan di samping 
mengambil berat terhadap kefahaman warga Malaysia 
tentang kepentingan menghormati Perlembagaan 
Persekutuan Malaysia yang merupakan jati diri 
bangsa ini (Khadijah & Mohd Herzali 2008). 

KESIMPULAN 

Malaysia sebagai sebuah negara yang tcrdiri daripada 
masyarakat pelbagai agama, kaum dan bangsa 
tentunya mempunyai cabarannya tersendiri dalam 
memupuk perpaduan. Kesatuan masyarakat adalah 
benteng negara dalam menghadapi ancaman luaran 

dan dalaman. Konsep fiqh al-ta ’ayusy yang ada dalam 
Islam perlu diperkasa dari segi dialog antara agama, 
berdakwah kepada kebenaran Islam di samping 
adanya penerimaan agama lain. Meskipun secara 
zahir masyarakat mengutamakan keharmonian sejagat 
berbanding kepentingan diri, namun tidak dinafrkan 
bahawa sentimen sempit seperti perkauman dan agama 
berperanan dalam menggugat perpaduan masyarakat. 
Tambahan pula, dengan kepesatan teknologi dan 
penggunaan media sosial yang bersifat pengguna 
tanpa nama ( anonymous ) membuka ruang penyebaran 
elemen-elemen negatif seumpama ini. Sehingga kini, 
dapat dirumuskan bahawa isu antara agama yang 
berlaku di Malaysia khususnya yang menimpa umat 
Islam adalah suatu cabaran dalam mengekalkan 
persefahaman antara masyarakat majmuk itu sendiri. 
Keharmonian antara penganut agama boleh dikecapi 
melalui penelitian dan pengaplikasian yang telah 
dibentuk pada zaman kegemilangan Islam. 

Pendekatan fiqh al-ta’ayusy didapati solusi 
terbaik dalam menangani konflik antara agama kerana 
di dalamnya terkandung sifat keterbukaan dalam 
mengkaji realiti agama lain, memahami nilai-nilai 
sejagat antara agama dan ruang berbincang berkenaan 
agama Islam di hadapan penganut agama lain. Maka, 
dalam pada umat Islam berpeluang untuk mengenali 
agama lain lebih dekat, ajaran Islam sebenar turut 
dapat dijelaskan secara lebih terperinci kepada 
masyarakat awam. Tidak dinafrkanbahawakejahilan 
adalah faktor utama kepada berlakunya konflik dalam 
masyarakat di samping peranan media sosial yang 
menyebarkan elemen hasutan. Konflik yang dilihat 
berlaku atas nama agama pada hakikatnya berpunca 
daripada salah faham dan hasutan pihak luar. Maka, 
kejahilan ini perlu ditangani terlebih dahulu melalui 
dialog dan penjelasan yang bakal menghasilkan 
kesefahaman serta penerimaan antara agama. 
Umumnya, setiap penganut agama yang sebenar 
tidak akan sama sekali bersetuju untuk melakukan 
kekerasan ke atas orang lain hanya kerana perbezaan 
agama. 

